A BIZOTTSÁG 649/2009/EK RENDELETE
(2009. július 23.)
a halászati kvóták éves kezelésének összefüggésében egyes 2009. évi halászati kvóták kiigazításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletre (1) és különösen annak 23. cikke (4) bekezdésére,
tekintettel a teljes kifogható mennyiség és kvóták éves kezelésére vonatkozó kiegészítő feltételek bevezetéséről szóló, 1996. május 6-i 847/96/EK tanácsi rendeletre (2) és különösen annak 4. cikke (2) bekezdésére,
mivel:
(1)
A 2371/2002/EK rendelet 23. cikkének (4) bekezdése értelmében amennyiben a Bizottság megállapítja, hogy a tagállam túllépte a számára kiosztott halászati lehetőségeket, a Bizottság levonást hajt végre a tagállam jövőbeli halászati lehetőségeiből.
(2)
A 847/96/EK rendelet 5. cikke megállapítja azokat a kritériumokat és feltételeket, amelyekkel a Bizottság végrehajthatja a szóban forgó levonásokat.
(3)
A 847/96/EK rendelet 4. cikkének (2) bekezdése szerint a tagállamok a kvóta alkalmazása szerinti év október 31-ig kérhetik a Bizottságot, hogy tartsa vissza a kvóta legfeljebb 10 %-át a következő évre való átcsoportosítás céljából. A Bizottság a visszatartott mennyiséget hozzáadja a vonatkozó kvótához.
(4)
A közösségi halászhajók egyes mélytengeri halállományokra vonatkozó, 2007-es és 2008-as halászati lehetőségeinek rögzítéséről szóló, 2006. december 19-i 2015/2006/EK tanácsi rendelet (3), a bizonyos halállományokra és halállománycsoportokra vonatkozó, a Balti-tengeren alkalmazandó halászati lehetőségeknek és kapcsolódó feltételeknek a 2008. évre történő meghatározásáról szóló, 2007. november 26-i 1404/2007/EK tanácsi rendelet (4), a bizonyos halállományokra és halállománycsoportokra vonatkozó, a Fekete-tengeren alkalmazandó halászati lehetőségeknek és az azokra vonatkozó feltételeknek a 2008. évre történő meghatározásáról szóló, 2007. december 20-i 1579/2007/EK tanácsi rendelet (5) és a bizonyos halállományokra és halállománycsoportokra vonatkozó, halfogási korlátozások hatálya alá tartozó vizeken tartózkodó közösségi hajókon és a közösségi vizeken alkalmazandó halászati lehetőségeknek és kapcsolódó feltételeknek a 2008. évre történő meghatározásáról szóló, 2008. január 16-i 40/2008/EK tanácsi rendelet (6) megállapítja az egyes állományokra vonatkozó 2008. évi kvótákat, valamint meghatározza, hogy mely állományok tartozhatnak a 847/96/EK rendeletben előírt intézkedések hatálya alá.
(5)
A bizonyos halállományokra vonatkozó, a Fekete-tengeren alkalmazandó halászati lehetőségeknek és kapcsolódó feltételeknek a 2009. évre történő meghatározásáról szóló, 2008. november 10-i 1139/2008/EK tanácsi rendelet (7), a közösségi halászhajók egyes mélytengeri halállományokra vonatkozó halászati lehetőségeinek a 2009. és 2010. évre történő meghatározásáról szóló, 2008. november 28-i 1359/2008/EK tanácsi rendelet (8), a bizonyos halállományokra és halállománycsoportokra vonatkozó, a Balti-tengeren alkalmazandó halászati lehetőségeknek és kapcsolódó feltételeknek a 2009. évre történő meghatározásáról szóló, 2008. november 28-i 1322/2008/EK tanácsi rendelet (9) és a fogási korlátozások hatálya alá tartozó vizeken tartózkodó közösségi hajókra és a közösségi vizekre bizonyos halállományok és halállománycsoportok tekintetében alkalmazandó halászati lehetőségeknek és a kapcsolódó feltételeknek a 2009. évre történő meghatározásáról szóló, 2009. január 16-i 43/2009/EK tanácsi rendelet (10) megállapítja az egyes állományokra vonatkozó 2009. évi kvótákat.
(6)
Az egyes halállományok esetében a 2007 és 2012 közötti időszakra vonatkozóan megállapított kvótáknak a halászati erőforrások közös halászati politika alapján történő védelméről és fenntartható kiaknázásáról szóló 2371/2002/EK tanácsi rendelet 23. cikkének (4) bekezdése alapján történő kiigazításáról szóló, 2007. február 15-i 147/2007/EK bizottsági rendelet (11) és a Lengyelország számára a 338/2008/EK tanácsi rendelet értelmében a Balti-tenger (25-32 alkörzet, közösségi vizek) tekintetében kiosztandó tőkehalkvótáknak a 2008 és 2011 közötti időszakra vonatkozó kiigazításáról szóló, 2008. július 3-i 635/2008/EK bizottsági rendelet (12) az Egyesült Királyság, Írország és Lengyelország tekintetében kiigazított egyes 2009. évi kvótákat.
(7)
A 847/96/EK rendelet 4. cikkének (2) bekezdése alapján egyes tagállamok 2008. október 31. előtt kérték, hogy 2008-as kvótájuk egy részét visszatarthassák és átcsoportosíthassák a következő évre. Az említett rendeletben megjelölt határokon belül a visszatartott mennyiségeket ezért indokolt hozzáadni a 2009. évi kvótához.
(8)
A 847/96/EK rendelet 5. cikkének (1) bekezdése alapján a 2009. évi nemzeti kvótákat helyénvaló a kvótán felül halászott mennyiségeknek megfelelően csökkenteni. A 847/96/EK rendelet 5. cikkének (2) bekezdése alapján az egyes állományokra vonatkozóan meghatározott 2009. évi nemzeti kvótákat célszerű súlyozottan csökkenteni, amennyiben az egyes állományok tekintetében a 2015/2006/EK, az 1404/2007/EK, az 1579/2007/EK és a 40/2008 rendelettel 2008-ra engedélyezett mennyiségeket túlhalászták.
(9)
Egyes tagállamok esetében a levonandó mennyiség meghaladja 2009. évi vonatkozó kvótájukat. Tekintettel a 2371/2002/EK rendelet 23. cikkének (4) bekezdésében megállapított szabályokra, és figyelemmel a tagállamokkal szembeni egyenlő bánásmódra, valamint annak érdekében, hogy az erőforrások védelme hatékonyan legyen biztosítható a múltbeli túlhalászás minél teljesebb kompenzálása révén, helyénvaló gondoskodni arról, hogy ilyen esetekben a teljes mennyiség levonásra kerüljön. Következésképpen célszerű előírni, hogy ezen tagállamok hajói 2009-ben ne halászhassanak a vonatkozó területeken az érintett fajokra, a fennmaradó mennyiségeket pedig helyénvaló a következő években levonni. A Bizottságnak ezért a 2371/2002/EK rendelet 23. cikkének (4) bekezdésében megállapított eljárással összhangban szükséges levonnia a fennmaradó mennyiséget a 2010. évi, illetve - adott esetben - a későbbi évekre vonatkozó kvótákból.
(10)
A tagállamoknak mindazonáltal célszerű lehetővé tenni további évekre fennmaradó levonandó mennyiségek kompenzálását oly módon, hogy e tagállamok a 2371/2002/EK rendelet 20. cikkének (5) bekezdése szerinti kvótacsere alapján 2009-ben további halászati lehetőségeket kapjanak az érintett állományok tekintetében, ami által elkerülhető, hogy e mennyiségeket a tagállamok 2010. évi, illetve az azt követő évekre vonatkozó halászati lehetőségeiből vonják le.
(11)
Az e rendeletben előírt intézkedések összhangban vannak a halászati és akvakultúra-ágazati bizottság véleményével,
ELFOGADTA EZT A RENDELETET:
1. cikk
(1) Az 1139/2008/EK, az 1322/2008/EK, az 1359/2008/EK és a 43/2009/EK rendeletben megállapított kvótákat az I. mellékletben foglaltaknak megfelelően növelni, illetve a II. mellékletben foglaltak szerint csökkenteni kell.
(2) Az (1) bekezdés a 147/2007/EK és a 635/2008/EK rendeletben előírt csökkentések sérelme nélkül alkalmazandó.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. július 23-án.